b'\n_START_ARTICLE_\nLokalni anestetik\n_START_PARAGRAPH_\nLokalni anestetiki so u\xc4\x8dinkovine, ki zavirajo nastanek in prevajanje akcijskega potenciala v \xc5\xbeiv\xc4\x8dnih vlaknih in povzro\xc4\x8dijo lokalno in povratno neob\xc4\x8dutljivost tkiva na zunanje dra\xc5\xbeljaje._NEWLINE_Glede na kemijsko zgradbo jih delimo na amidne in estrske lokalne anestetike (glej sliko).\n_START_SECTION_\nMehanizem delovanja\n_START_PARAGRAPH_\nLokalni anestetiki zavrejo pro\xc5\xbeenje akcijskih potencialov, tako da zavrejo natrijeve kanal\xc4\x8dke. Gre za amfifilne molekule (s hidrofobno aromatsko skupino in hidrofilno aminsko skupino), ki izkazujejo \xc5\xa1tevilne nespecifi\xc4\x8dne u\xc4\x8dinke na celi\xc4\x8dne membrane, vendar poglavitni mehanizem je blokada natrijevih kanal\xc4\x8dkov, kar dose\xc5\xbeejo tako, da kanal\xc4\x8dek zama\xc5\xa1ijo. Njihov u\xc4\x8dinek je mo\xc4\x8dno odvisen od vrednosti pH; u\xc4\x8dinkovitej\xc5\xa1i so v bazi\xc4\x8dnem okolju, kjer je majhen dele\xc5\xbe molekul u\xc4\x8dinkovine nabit. Molekule lokalnega anestetika morajo namre\xc4\x8d preiti ovojnico \xc5\xbeiv\xc4\x8dnega vlakna in membrano aksona, kar pa zmorejo le v nenabiti obliki. Tako pridejo do notranje strani natrijevega kanal\xc4\x8dka, ki prebada celi\xc4\x8dno membrano. Tam deluje v pozitivno nabiti obliki; do ionizacije pride \xc5\xa1ele znotraj \xc5\xbeiv\xc4\x8dne celice. Odvisnost u\xc4\x8dinka od vrednosti pH ima tudi klini\xc4\x8den pomen, saj so vneta tkiva obi\xc4\x8dajno kisla in je zato tam delovanje lokalnih anestetikov ote\xc5\xbeeno.\n_START_SECTION_\nKemijska zgradba\n_START_PARAGRAPH_\nVsi lokalni anestetiki imajo v svoji kemijski zgradbi aminsko skupino, ki je preko vmesne verige povezana z aromatskim obro\xc4\x8dem. Aminska skupina je hidrofilna, aromatska pa lipofilna. Razli\xc4\x8dne vrste lokalnih anestetikov imajo dolo\xc4\x8dene posebnosti na aminski _NEWLINE_oziroma aromatski skupini, kar povzro\xc4\x8da razlike v u\xc4\x8dinkovitosti zdravil. Obstajata dve splo\xc5\xa1ni skupini lokalnih anestetikov: aminoamidi in aminoestri. Pri aminoamidih (amidnih lokalnih anestetikih) je aromatska struktura povezana z vmesno verigo preko amidne vezi, pri aminoestrih (estrskih lokalnih anestetikih) pa preko estrske vezi. Med skupinama obstaja ve\xc4\x8d razlik. Estrski lokalni anestetiki se presnovijo v plazmi s pomo\xc4\x8djo encimov psevdoholinesteraz, amidni lokalni anestetiki pa se presnavljajo v jetrih. Estrski lokalni anestetiki niso obstojni v obliki raztopin, med tem ko so amidni zelo obstojni v raztopinah. Estrski lokalni anestetiki izkazujejo tudi ve\xc4\x8dje tveganje za pojav preob\xc4\x8dutljivostne reakcije.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNe\xc5\xbeeleni u\xc4\x8dinki so obi\xc4\x8dajno posledica uhajanja lokalnega anestetika v sistemski krvni obtok. Poglavitni ne\xc5\xbeeleni u\xc4\x8dinki so u\xc4\x8dinki na osrednje \xc5\xbeiv\xc4\x8devje (agitacija, zmedenost, tremor, ki lahko vodi do kr\xc4\x8dev in zaviranja dihanja) in sr\xc4\x8dno\xc5\xbeilni sistem (zaviranje sr\xc4\x8dne funkcije, vazodilatacija, kar vodi do padca krvnega tlaka).\n_START_SECTION_\nPreob\xc4\x8dutljivostna reakcija\n_START_PARAGRAPH_\nPrave alergijske reakcije na lokalne anestetike so zelo redke. Po navadi je preob\xc4\x8dutljivostni odziv posledica dodatkov v zdravilu z lokalnim anestetikom (obi\xc4\x8dajno sta dodana antioksidant in adrenalin kot vazokonstriktor).\n_START_SECTION_\nMethemoglobinemija\n_START_PARAGRAPH_\nMethemoglobinemija je od odmerka odvisen ne\xc5\xbeeleni u\xc4\x8dinek, ki se lahko pojavi po dajanju nitratov, anilinskih barvil in nekaterih amide vsebujo\xc4\x8dih zdravil. V ve\xc4\x8djih odmerkih lahko methemoglobinemijo povzro\xc4\x8dita lokalna anestetika prilokain in benzokain, redko tudi lidokain in artikain. Pri tem pride do oksidacije \xc5\xbeelezovih atomov v hemoglobinu, kar povro\xc4\x8di methemoglobinemijo, ki se ka\xc5\xbee kot modrikavost (cianoza), ko krvna koncentracija methemoglobina naraste na 10\xe2\x80\x9320\xc2\xa0%. Pri 35\xe2\x80\x9340\xc2\xa0% se pojavita dispneja in tahikardija.'